Drága költő társam, Imre!

Minden reményem, hogy kend rendben van és egészségben, illetve műve töretlenül halad a kiadás útjához.

Én az elmúlt pár hónapban kiötlöttem egy roppant elgondolkodtató művet, legalábbis egy vers tervezetet, melyet rengeteg gondolat és személyes vélemény ihletett. A fiatalok ajánlottak valami páverponty vagy csuda tudja micsoda nevű dolgot, amiben összeállítottam a tervezetet, és a levél mellé csatoltam is neked, öreg cimborám.

Az Isten óvjon téged, és minél hamarabbi válaszodért esedezem.

Üdvözöl barátod, János

Drága Barátom!

Köszönöm kérdésed, jó egészségnek örvendhetek, és reménykedem, hogy magad is jó egészségi állapotban vagy kedves családoddal együtt.

Örömmel hallom, hogy szeretnél kiadatni egy verset, melynek a tervezete igen mély gondolatokat ébresztett elmémben. Örömmel üdvözölném, ha megtalálnád azt a kiadót, mely nyomdába küldené ezt, a mai kor számára oly sokat mondó verset. Talán ezáltal százak, sőt ezrek gondolatait sikerülne megmozgatnia művednek, mely gondolatokat talán rég várt jó tettek is követnék aztán! Minél többször olvasom a küldött vázlatodat, annál inkább áthat az érzés, hogy valami jelentőségteljes gondolatot sikerült versbe foglalnod…

Ez idáig nem hallottam még a páverpontyról, de felbuzdulva az általad küldött verstervezet küllemén, jómagam is elkezdtem költeményembe foglalt gondolataimat ily módon rögzíteni, aztán ki tudja… Drága Barátom! Amint elkészülök, amint kikerekednek a megfogalmazás alatt lévő versszakok, az első leszel, kinek véleményére támaszkodok.

Várom a mihamarabbi válaszodat!

Üdvözlettel:

Hű barátod, Madách Imre